b'\n_START_ARTICLE_\nJenson Button\n_START_SECTION_\n\xc5\xbdivljenjepis\n_START_PARAGRAPH_\nJenson Alexander Lyons Button, bolj znan kot Jenson Button, je angle\xc5\xa1ki dirka\xc4\x8d Formule 1, ki od sezone 2006 dirka za mo\xc5\xa1tvo Honda F1. V prvih treh sezonah pri mo\xc5\xa1tvih Williams (2000), Benetton (2001) in Renault (2002) ni imel ve\xc4\x8djih uspehov. Nato pa je pri mo\xc5\xa1tvu BAR v sezoni 2004 prvi\xc4\x8d osvojil stopni\xc4\x8dke na Veliki nagradi Malezije in nato \xc5\xa1e kar na devetih dirkah tiste sezone, sicer je dosegel v prvenstvu solidno tretje mesto, a na najvi\xc5\xa1jo stopni\xc4\x8dko se mu vendarle ni uspelo prebiti. To mu je uspelo \xc5\xa1ele z Hondo na svoji 113. dirki v Formuli 1 v sezoni 2006 na Veliki nagradi Mad\xc5\xbearske, delno de\xc5\xbeni dirko polni preobratov. Sezona 2007 je prinesla zanj in za mo\xc5\xa1tvo veliko razo\xc4\x8daranje, saj so pred za\xc4\x8detkom napovedovali zmage in borbo za naslov, dosegel pa je le tri uvrstitve med dobitnike to\xc4\x8dk, najbolj\xc5\xa1e na peto mesto na dirki za Veliko nagrado Kitajske, skupno pa petnajsto mesto v dirka\xc5\xa1kem prvenstvu s \xc5\xa1estimi to\xc4\x8dkami._NEWLINE_Pred za\xc4\x8detkom sezone 2009, je Honda najavila svoj odhod iz karavane. Zatem je ekipo odkupil Ross Brawn ter jo poimenoval Brawn GP F1 Team. Uspelo jim je zadr\xc5\xbeati oba dirka\xc4\x8da; Rubensa Barrichella in Buttna. Na prvi dirki sezone, Veliki nagradi Avstralije, je Button osvojil najbolj\xc5\xa1i \xc5\xa1tartni polo\xc5\xbeaj in nato tudi zelo suvereno zmagal (vodil je od za\xc4\x8detka do konca). Na Veliki nagradi Malezije 2009 je ponovil uspeh in po \xc2\xbe dirke zmagal. Dirka je bila prekinjena zaradi mo\xc4\x8dnega tropskega naliva, zato so dirka\xc4\x8di dobili samo polovico to\xc4\x8dk, kot pa bi jih sicer. Na dirki za Veliko nagrado Kitajske, zaznamovani z mo\xc4\x8dnim de\xc5\xbejem skozi celotno dirko, je Button dosegel tretje mesto. Za tem je dosegel \xc5\xa1e \xc5\xa1tiri zaporedne zmage na dirkah za Veliko nagrado Bahrajna, Veliko nagrado \xc5\xa0panije, Veliko nagrado Monaka in Veliko nagrado Tur\xc4\x8dije. V drugem delu sezone je padla forma tako mo\xc5\xa1tvu Brawn, kot tudi Buttonu, ki je na zadnjih desetih dirkah sezone dosegel le \xc5\xa1e dve uvrstitvi na stopni\xc4\x8dke, ve\xc4\x8d to\xc4\x8dk je v tem delu zbral tudi njegov mo\xc5\xa1tveni kolega Rubens Barrichello. Barrichello in Sebastian Vettel iz mo\xc5\xa1tva Red Bull Racing sta bila do predzadnje dirke za Veliko nagrado Brazilije v igri za naslov prvaka, ko si je Button naslov zagotovil s petim mestom, mo\xc5\xa1tvo Brawna pa je osvojilo tudi konstruktorski naslov prvaka._NEWLINE_Pred sezono 2010 je prestopil k McLarnu. Sezono je za\xc4\x8del dobro in bil dolgo \xc4\x8dasa v boju za naslov prvaka, v zadnjem delu sezone pa je po nizu slab\xc5\xa1ih rezultatov iz njega izpadel in kon\xc4\x8dal sezono na petem mestu. V svoji drugi sezoni v mo\xc5\xa1tvu 2011 je premagal mo\xc5\xa1tvenega kolego Lewisa Hamiltona ter s tremi zmagami in \xc5\xa1e devetimi uvrstitvami osvojil drugo mesto v prvenstvu dirka\xc4\x8dev.'